Teise korruse magamistoad panen ka kõik ühte postitusse, sest siin on praegu kõigis võrdlemisi poolik seis ja eks saab kunagi pikemalt kajastatud, kui asjad on paika loksunud.
#000000
Algselt oli teisel korrusel kõige suurem ruum master bedroom, väiksem magamistuba vist pigem külalistetuba ja tagumine magamistuba lastetuba. Kõik olid viimseni stiilselt sisustatud :) Algset sisustust vaadates oleks olnud kõige loogilisem jagada need nii, et meile master bedroom, Plikale väiksem magamistuba, kus hele kaheinimesevoodi, kaunilt nikerdatud suure peegliga kapp ja öökapp ning Poisile tagumine sinine magamistuba, mis oli olnud enne perepoja oma.
#000001
Plika aga nõudis sinist tuba endale, sest see oli tema lemmik. Meie soovisime pisut enam eraldatust ja mõtlesime, et võtame endale siis selle väikese magamistoa, mis on teisel pool koridori – teistel tubadel oli üks ühine sein. Seega sai Poiss endale kõige suurema toa ja oli sellega rahul. Selle suure toa vägevat voodit ja öökappe soovisime aga kindlasti endale, sest olime juba tellinud endale varem samas mõõdus madratsi ja 180cm lai voodi lapsele oleks olnud pisut liig. Niisiis vahetasime tubades voodid ära, mis muidugi stiililt teistesse tubadesse nii hästi enam ei sobinud. Midagi ei karju, aga pole ka enam viimase peal stiilne nagu enne. Vedasime tumepruuni voodi ja öökapid eelkõige hallides ja sinakates toonides tuppa, mille vooditagune kaunistus oli ka tehtud teist madalama päitsiga voodit silmas pidades... Ning pruunimates toonides suur magamistuba sai endale heledast puidust 150cm laia voodi ning selle vähese mööbli, mis lastetoast kaasa kolinud olime, samuti ka kirju diivani, mille olime ostnud teise ringi poest esialgse plaaniga panna see eelmise maja elutuppa.
#000002
Eelmise maja remonti plaanides olin meie magamistuppa valinud välja pildil näha oleva voodi koos öökappidega ning maksnud pool ette ära, palvega hoida neid nii kaua laos, kuni meil remont valmis saab. Tahtsin ainult linkida, aga kuna seda voodit enam ei müüda, paningi selle asemel pildi. Siin ka muud mööblit, aga ülejäänu eest ei raatsinud maksta, niigi oleks voodi koos öökappidega maksnud üle 900€.
#000003
Me oleks eelistanud 160cm laia voodit, aga see voodi tuli ainult 180cm laiuses, seega tellisime ka vastava madratsi. See oli hämmastav, KUI RASKE oli üldse leida meeldivat voodit! Külastasime mööblipoode, tuulasin läbi arvutult netipoode, kõik voodid olid nii kandilised ja moodsad, mulle üldse ei meeldinud – samuti ei hakanud silma midagi sobivat teise ringi poodidest. Metallvarbadega voodeid on rohkem ilusaid, aga metall on naha vastu sattudes ebameeldivalt jahe, seega soovisin siiski puitu. Ja too väljavalitu oligi sõna otseses mõttes AINUS, mis mulle tõesti meeldis.
#000004
Remont aga ei saanudki valmis ja uues kodus oli täiesti juhtumisi olemas täpselt sobivas mõõdus voodi (sest madrats, eks, oli juba ostetud) koos kokku sobivate öökappidega... Mis mulle välimuselt kõik väga meeldis, milline suurepärane kokkusattumus. Seega ei läinud mul aga esialgu välja valitud voodit enam vaja :D Raha tagasi ei saanud, nagu arvasingi, selle asemel sain valida samas väärtuses midagi muud. Kuna Poisil oli täiesti suva, mis mööbel tema toas on ja ta oli vaimustuses, et sai endale 150cm laia voodi, Plika aga oli väga huvitatud enda tuppa ise mööbli valimisest, sai ettemakstud summa eest valitud hoopis talle 120cm lai valge voodi, samast sarjast kirjutuslaud ja raha jagub ka veel madratsi jaoks. Mööbliesemete tarne on kuni 10 nädalat ja praeguse coronaga ei julge üldse miskit loota :D Enne mai algust pole lootust ilmselt midagi saada, seniks on Plika tuba aga täpselt samamoodi sisustatud, kui sisse kolides. Magab nõukaaegsel kušetil ja kirjutuslauda lihtsalt pole, mistõttu asjad ei taha ka hästi ära mahtuda. Mõlemale lapsele oleks vaja ka kummutit riiete jaoks, aga seda vaatab siis, kui ülejäänu on paigas, saame ajutiselt ilma hakkama.
#000005
Ühesõnaga teisel korrusel on kõik ajutine ja ees ootamas suuremad ümberkorraldused, aga need kõik on omavahel seotud ja võtavad rohkem aega. Seniks aga, hoolimata kastidest koridoris ja mitte enam nii stiilselt, vaid pigem suvaliselt sisustatud tubadest, on kõik võrreldes meie eelmiste elamistega nii ilus ja puhas, et mitte miski mind eriti ei häiri – las olla, iga asi omal ajal. Ma üleval käin ainult magamas nagunii ja all köögis ning elutoas on asjad enam-vähem nii, nagu ma tahan – naudin täiega :)
#000006
Mulle hullult meeldib see voodipäitsis olev kaunistus, aga meie voodiga see eriti ei sobi ja mul pole aimu ka, kas see sobiks siis, kui see oleks Poisi tuba... Kui paneks algse voodi tagasi samasse kohta, oleks ikkagi suht terve tuba seda voodit täis ja Poisil oleks vaja rohkem ruumi muu jaoks. Kui sinna läheb aga ükskõik mis muu peale voodi, siis ei pruugi kaunistus rohkem sobida kui praegu :D
#000008
Kui see jääks meie magamistoaks, siis siia saaks panna riidekapi või kummuti või midagi spetsiaalselt ehitada, mis võimaldaks maksimaalselt ruumi ära kasutada ka kalde peal... Aga kui selle toa saab Poiss, siis on vaja jälle hoopis teistmoodi. Seega käimegi toas magamas ja riietume koridoris. Ma arvan, on väga tõenäoline, et need toad siiski vahetusse lähevad, sest esiteks sooviks ma ideaalis riiete jaoks nii kappi kui kummutit ja siia tuppa mõlemad ei mahu – teiseks sobib see tume mööbel just teise toa värvidega. Poisil on oma toa seinavärvist sügavalt savi ja selle väiksema toa toonid sobiks ideaalselt. Ma tõesti ei soovi rohkem remonti teha kui hädavajalik, tahan aga, et kõik näeks hea välja ja sobiks kokku :D
#000009
See naljakas voodi/kušett, mis on kalde peale ehitatud, on ca 180cm pikk ehk sobiks Poisile põhimõtteliselt ka voodiks – aga talle meeldib väga lai voodi, ei tea, kas on nõus sellest loobuma. Ja kui jääb lai voodi, siis tuleb see praegune voodilaadne toode üldse ära võtta, et muule mööblile ruumi oleks, arvan ma.
#000010
Poisi praegune tuba, mille me ilmselt ikkagi tulevikus endale võtame. Varem oli tume voodi peatsiga paremal seinas, nii et mõlemale poole voodit mahtus ka öökapp. Korstnajala kõrval, kus praegu diivan, oli eelmistel omanikel suur riidekapp, mille nad kahjuks kaasa võtsid, see oli super ilus ja sobis tuppa imeliselt.
#000011
Tolle tagumise seina taga on Plika tuba, tubadel on ühine ahi (suur ahi, mis on alla nii ehitatud, et kütaks pisut ülevalt ka). Helikindluse mõttes oleme nagunii tõdenud, et vahet pole, kellel milline tuba, ikka on kõik liiga hästi kuulda... Ma harjunud sellega, et magamistuba ja lastetuba on 100-ruuduse elamise vastasnurkades, oli palju rahulikum. Soovitusi, kuidas võimalikult lihtsalt ja soodsalt magamistuba helikindlaks teha? :D
#000012
Kui esimesel korrusel on laudpõrandad ja plaat, siis teisel korrusel igal pool laminaat. Kõigis tubades ühtviisi hele, suures magamistoas ainsana pisut tumedama tooniga, mis on mulle sümpaatsem ja sobib ka tumeda mööbliga paremini. Eelmisel perenaisel oli suurepärane maitse ja kõik hoolega valitud, mind kohe häiris, kui ma olin ümber tõstnud ja enam nii ideaalselt kokku ei sobinud :D Laminaadi puhul olen ka mõelnud, et pikemas perspektiivis võiks ju ära vahetada, aga kuni see normaalne välja näeb, siis olen täiesti kindel, et ei viitsi :D Võrreldes mu eelmise kodu põrandatega on praegused ikka super :D
#000013
Ja Plika tuba, mis ON ääretult nunnu ja õdus, nii et saan täitsa hästi aru, miks ta seda endale soovis :D
#000015
Tugitooli asemele tuleb Plika kirjutuslaud, tool liigub tulevikus pigem Poisi tuppa.
#000016
Praegune kušett on ka 120cm lai, nii et uus voodi sobib täpselt asemele. Sinna kõrvale akna alla peaks tulema madalam kummut riiete jaoks (kõrgus max 68cm) – teise ringi poodides pole midagi sobivat ette jäänud ja “päris” mööblipoodidest pole viitsinud veel otsida – ootab voodi ja laua ära, siis on parem ülevaade.
#000017
See diivan liigub ehk tulevikus koos tugitooliga Poisi tuppa ning sinine sein ja sinise-rohelise triibuline tapeet vahelduvad ilmselt millalgi tulevikus lillaga. Toas on veel voodipäitsis üks voodipesukapp, mida pole üheltki pildilt näha, mis on samamoodi toonitud sinakaks-hallikaks, nagu see äge raamaturiiul paremas nurgas, mida pole ka selle pildi pealt korralikult näha (aga mõlema mööblitüki värv on umbes sama, mis postidel). Need mõlemad ilmselt jäävad siia tuppa. Vaibad on praeguseks juba ära võetud, sest kasside tõttu olid need kogu aeg kortsus hunnikutes :D
#000018
Mingi mõnus tool või diivan võiks muidugi ka Plikal ikka olla, ma ei ole kindel, kas see kirju sobiks, mis on praegu Poisi toas... Võib ka alati midagi muud ja sobivamat muretseda, teise ringi poodides on diivaneid palju ja soodsaid :) Vaatab siis, kui jõuab ükskord toa lillaks värvimiseni, mis ei pruugi juhtuda niipea, sest mul on hetkel remondist sügav kopp ees ja Plikale meeldib sinine ka :D
#000019
Ühesõnaga – plaane on palju ja kõik on poolik ning võtab veel kõvasti aega... Aga võrreldes eelmise koduga on kõik nii palju parem, et süda hõiskab sees ja ootan rahulikult seda aega... Küll tuleb :)
#000020
4 Responses to “Uus kodu: teine korrus”
#000021
Oo, piiga tuba on niiiiiiiiiiiiiiii õdus ja mugav, nagu väike armas koobas! :D Tahan kaaa sellist!
#000023
[...] magamistubade seis sai kajastatud siin. Nüüdseks on suuremad muudatused tehtud ja võib jagada tulemust, ehkki mõned on veel [...]
#000024